มาร์คจี้ทบทวนกู้เงิน2.2 ล้านล้าน
อภิสิทธิ์  จี้รบ.ทบทวนกม.กู้เงิน 2.2 ล้านล้านในภาวะเศรษฐกิจไม่น่าไว้วางใจ พร้อมชี้แจงเงินกู้มิยาซาวา
15 มี.ค. 2556

อภิสิทธิ์  จี้รบ.ทบทวนกม.กู้เงิน 2.2 ล้านล้านในภาวะเศรษฐกิจไม่น่าไว้วางใจ พร้อมชี้แจงเงินกู้มิยาซาวา
นายอภิสิทธิ์ เวชชาชีวะ ผู้นำฝ่ายค้านในสภาผู้แทนราษฎร กล่าวว่า เรียกร้องให้รัฐบาลรับฟังความเห็นของหลายฝ่ายที่ออกมาท้วงติงการออก พ.ร.บ.กู้เงิน 2.2 ล้านล้านบาทว่าจะทำให้เกิดปัญหาหนี้สาธารณะตามมา เพราะสมมติฐานหลายอย่างของรัฐบาลไม่น่าจะเป็นจริง  อย่างไรก็ตามหากหนี้สาธารณะพุ่งสูงขึ้น ในขณะที่ยังไม่อาจวางใจเศรษฐกิจโลก  ถ้าอัตราการขยายตัวทางเศรษฐกิจได้รับผลกระทบ ขณะที่สัดส่วนหนี้พุ่งสูงขึ้น คนสูญเสียความเชื่อมั่น สภาพที่เกิดขึ้นในหลายประเทศทั่วโลกจะเกิดขึ้นกับประเทศไทยได้จึงไม่ควรประมาท 
ทั้งนี้  ไม่มีใครคัดค้านการลงทุนขนาดใหญ่ แต่พรรคมั่นใจว่าสามารถดำเนินการได้โดยไม่ต้องออกกฎหมายกู้เงิน แต่ทำในระบบงบประมาณที่มีความโปร่งใสได้มากกว่า จึงไม่เห็นด้วยที่จะไปกู้เงินจำนวนมหาศาลมาลงทุนในขณะที่สามารถลดโครงการประชานิยม การใช้จ่ายสุรุ่ยสุร่าย การทุจริต และนำระบบงบประมาณมาลงทุนตรงนี้ 
นายอภิสิทธิ์ กล่าวว่า  กรณีที่รัฐบาลเตรียมที่จะจัดนิทรรศการโครงการมิยาซาว่าเพื่อโจมตีการบริหารของพรรคประชาธิปัตย์ในยุครัฐบาลชวน 2 นั้น ไม่มีปัญหาเพราะเรื่องในอดีตทุกคนก็พร้อมที่จะชี้แจงอยู่แล้ว ทั้งนี้ในการพิจารณาของครม.สัปดาห์หน้าอยากให้มีการทบทวนการออก พ.ร.บ.เงินกู้ 2.2 ล้านลัานบาท เพราะมีเสียงท้วงจากหลายฝ่ายไม่ใช่เฉพาะฝ่ายค้าน 
อย่างไรก็ตาม ​อยากให้ย้อนกลับไปในช่วงต้นของรัฐบาลที่เคยมีการเตือนเรื่องจำนำข้าวรัฐบาลก็พยายามโต้แย้งแต่หนึ่งปีกว่าผ่านไปคำเตือนเหล่านั้นเป็นจริงเกือบทั้งหมด จึงอยากให้เข้าใจว่าคำเตือนเป็นไปด้วยความหวังดี ไม่ใช่ต้องการสร้างปัญหาทางการเมืองล้มล้างรัฐบาล ขอให้รัฐบาลรับฟังและทบทวน แต่ถ้าครม.ผ่าน พ.ร.บ.ดังกล่าวในส่วนของพรรคก็ต้องดูเนื้อหาของกฎหมายว่าร่างสุดท้ายเป็นอย่างไร  ซึ่งในหลักการยังเห็นว่าการออกกฎหมายให้อำนาจกระทรวงการคลังกู้เงินจำนวนมากไม่ตรงกับเจตนารมณ์ของรัฐธรรมนูญ เพราะไม่มีความจำเป็นเร่งด่วนและสามารถที่จะใช้ระบบงบประมาณตามปกติได้ เพราะหลักของรัฐธรรมนูญกำหนดให้กระบวนการใช้จ่ายเงินภาครัฐควรสนับสนุนให้อยู่ในระบบงบประมาณที่ผู้แทนของปวงชนชาวไทยตรวจสอบได้